Isuzu D-Max kan nou saamblaf | Netwerk24
Deur Motorredaksie 24 Oktober 2019 05:00
Eindelik! Daar is 'n nuwe Isuzu op pad en dié keer kry hy 'n frisser drieliterdiesel onder die enjinkap. Ons vermoed Isuzu-handelaars is redelik verlig.
Die D-Max kry deesdae sterk opdraande van die nuwe Toyota Hilux en Ford Ranger, terwyl die Mitsubishi Triton ook 'n moderne pakket bied.
Die sierrooster het nou 'n breër, dieper lugopening met hoofligte wat 'n platter en skrefiesoogvoorkoms bied. LED-lampies omring die hoofligte vir 'n moderne aanslag.
Nuwe wielontwerpe vir die allooiwiele maak ook 'n treffende buiging.
In die kajuit het Isuzu die lomp, ou radiostelsel met 'n nuwe raakskermeenheid vervang. Die harde, grys plastiek is met swart, ferm sponsmateriaal vervang, wat die gehaltegevoel van die kajuit sommer stukke beter maak. Trouens, daar is binne nou baie meer donker plastiek­kleure sigbaar.
Maar dalk die beste nuus is die opknapping van die drie­literturbodiesel. Die ou eenheid (130 kW, 380 Nm) het maar klippe gekou teen sy hedendaagse mededingers, wat selfs meer krag kon losdraai met 'n kleiner slagvolume. Dis maar die geval met tegnologie wat oud geword het.
In die nuwe, opgeknapte weergawe van die drieliter lewer die enjin nou 140 kW (+10 kW) en 450 Nm wringkrag (+70 Nm), wat die bakkie met die groot honde laat saamblaf.
Die sesgangratkaste (handrat en outomaties) is behou, maar die sluitewenaar met sy viskeuse koppeling op die agteras is met 'n nuwer, elektromagnetiese eenheid vervang. Isuzu sê hy het ook die skakelmeganisme tussen agterwiel- en vierwielvastrap verbeter vir 'n vinniger skakelaksie, terwyl die oorskakeling tussen hoë en laestrek nou ook vinniger geskied.
Isuzu Suid-Afrika hoop intussen om die kontrak met sy moedermaatskappy in Japan los te slaan om weer die bakkie (die nuwe weergawe) hier by sy aanleg in Port Elizabeth te kan bou.
Die groep bou tans die huidige bakkie nog hier. Maar die Suid-Afrikaanse filiaal moet met elke nuwe model maar weer sy voorlegging aan die Japanners gaan doen, waar hy teen Isuzu se ander fabrieke oor die wêreld heen te staan kom vir dié voorreg. Japan moet nog sy keuse bekend maak, maar Suid-Afrika hoop hy sal die positiewe nuus nog voor einde vanjaar hoor.